CELEX: 32021D2301
Language: hr
Date: 2021-12-21 00:00:00
Title: Provedbena odluka Komisije (EU) 2021/2301 оd 21. prosinca 2021. o izmjeni Provedbene odluke (EU) 2021/1073 o utvrđivanju tehničkih specifikacija i pravila za uspostavljanje okvira povjerenja za EU digitalnu COVID potvrdu, uspostavljenu Uredbom (EU) 2021/953 Europskog parlamenta i Vijeća (Tekst značajan za EGP)

22.12.2021   
               
               
                  HR
               
               
                  Službeni list Europske unije
               
               
                  L 458/536
               
            
         PROVEDBENA ODLUKA KOMISIJE (EU) 2021/2301
         оd 21. prosinca 2021.
         o izmjeni Provedbene odluke (EU) 2021/1073 o utvrđivanju tehničkih specifikacija i pravila za uspostavljanje okvira povjerenja za EU digitalnu COVID potvrdu, uspostavljenu Uredbom (EU) 2021/953 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/953 Europskog parlamenta i Vijeća o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) radi olakšavanja slobodnog kretanja tijekom pandemije bolesti COVID-19 (1), a posebno njezin članak 9. stavak 1. točku (c),
         budući da:
         
                     (1)
                  
                  
                     Uredbom (EU) 2021/953 utvrđena je EU digitalna COVID potvrda da bi poslužila kao dokaz da je osoba cijepljena protiv bolesti COVID-19, da je dobila negativan rezultat testa ili da je preboljela bolest kako bi se nositeljima potvrde olakšalo ostvarivanje prava na slobodno kretanje tijekom pandemije bolesti COVID-19.
                  
               
                     (2)
                  
                  
                     Da bi EU digitalna COVID potvrda mogla funkcionirati u cijeloj Uniji, Komisija je donijela Provedbenu odluku Komisije (EU) 2021/1073 (2) u kojoj su utvrđene tehničke specifikacije i pravila za ispunjavanje, sigurno izdavanje i provjeru EU digitalnih COVID potvrda, zaštitu osobnih podataka, definiranje zajedničke strukture jedinstvenog identifikatora potvrde i izdavanje valjanog, sigurnog i interoperabilnog crtičnog koda.
                  
               
                     (3)
                  
                  
                     Komisija je 17. studenoga 2021. donijela Provedbenu odluku (EU) 2021/2014 (3) kojom je uspostavila jedinstvena pravila za ispunjavanje potvrda o cijepljenju iz članka 3. stavka 1. točke (a) Uredbe (EU) 2021/953 izdanih nakon cijepljenja dozama za docjepljivanje protiv bolesti COVID-19.
                  
               
                     (4)
                  
                  
                     Kako je utvrđeno u Delegiranoj uredbi Komisije (EU) 2021/2288 (4), standardno razdoblje prihvaćanja od 270 dana primjenjuje se na potvrde o cijepljenju na kojima je navedeno da je dotična osoba potpuno cijepljena primarnom serijom cjepiva, bilo da je riječ o primarnom cijepljenju koje se sastoji od jedne doze, primarnom cijepljenju koje se sastoji od dvije doze ili, u skladu sa strategijom cijepljenja države članice u kojoj je cijepljenje obavljeno, jednom dozom cjepiva iz primarne serije od dvije doze ako je osoba već preboljela SARS-CoV-2. Istovremeno, ne bi trebalo ograničiti razdoblje prihvaćanja za potvrde u kojima je navedeno da je osoba docijepljena ili joj je dana dodatna doza radi bolje zaštite u slučaju osoba koje nakon završetka primarne serije cijepljenja nemaju primjerene reakcije imunosnog sustava. Upućivanja na doze docjepljivanja u ovoj Uredbi trebalo bi tumačiti tako da one obuhvaćaju i takve dodatne doze.
                  
               
                     (5)
                  
                  
                     Kako bi se u svim slučajevima moglo razlikovati potvrde koje su izdane na temelju potpunog cijepljenja primarnom serijom cjepiva i potvrde koje su izdane na temelju docjepljivanja, trebalo bi donijeti jedinstvena pravila za ispunjavanje potvrda o cijepljenju iz članka 3. stavka 1. točke (a) Uredbe (EU) 2021/953.
                  
               
                     (6)
                  
                  
                     Države članice trebale bi ponovno izdati potvrde koje su sastavljene na temelju drugih pravila za kodiranje doza za docjepljivanje kako bi se izbjeglo da se standardno razdoblje prihvaćanja od 270 dana primjenjuje na njih.
                  
               
                     (7)
                  
                  
                     Provedbenu odluku (EU) 2021/1073 trebalo bi stoga na odgovarajući način izmijeniti.
                  
               
                     (8)
                  
                  
                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća (5) i on je dostavio službene komentare 14. prosinca 2021.
                  
               
                     (9)
                  
                  
                     Budući da je potrebno brzo uvesti izmijenjene tehničke specifikacije EU digitalne COVID potvrde, ova Odluka trebala bi stupiti na snagu trećeg dana od dana objave u Službenom listu Europske unije.
                  
               
                     (10)
                  
                  
                     Mjere predviđene u ovoj Odluci u skladu su s mišljenjem odbora osnovanog člankom 14. Uredbe (EU) 2021/953,
                  
               DONIJELA JE OVU ODLUKU:
         
            Članak 1.
            Prilog II. Provedbenoj odluci (EU) 2021/1073 mijenja se u skladu s Prilogom ovoj Odluci.
         
         
            Članak 2.
            Ova Odluka stupa na snagu trećeg dana od dana objave u Službenom listu Europske unije.
         
         
            Sastavljeno u Bruxellesu 21. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 211, 15.6.2021., str. 1.
         
         
            (2)  Provedbena odluka Komisije (EU) 2021/1073 оd 28. lipnja 2021. o utvrđivanju tehničkih specifikacija i pravila za uspostavljanje okvira povjerenja za EU digitalnu COVID potvrdu, uspostavljenu Uredbom (EU) 2021/953 Europskog parlamenta i Vijeća (SL L 230, 30.6.2021., str. 32.).
         
            (3)  Provedbena odluka Komisije (EU) 2021/2014 od 17. studenoga 2021. o izmjeni Provedbene odluke (EU) 2021/1073 o utvrđivanju tehničkih specifikacija i pravila za uspostavljanje okvira povjerenja za EU digitalnu COVID potvrdu, uspostavljenu Uredbom (EU) 2021/953 Europskog parlamenta i Vijeća (SL L 410, 18.11.2021., str. 180.).
         
            (4)  Delegirana uredba Komisije (EU) 2021/2288 od 21. prosinca 2021. o izmjeni Priloga Uredbi (EU) 2021/953 Europskog parlamenta i Vijeća u pogledu razdoblja prihvaćanja potvrda o cijepljenju izdanih u formatu EU digitalne COVID potvrde na kojima je navedeno da je dotična osoba potpuno cijepljena primarnom serijom cjepiva (vidjeti stranicu 459 ovog Službenog lista).
         
            (5)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).
      
      
         
            PRILOG
            Odjeljak 5.2. u Prilogu II. Provedbenoj odluci (EU) 2021/1073 zamjenjuje se sljedećim:
            
               „5.2.   Doze za docjepljivanje
               
               Ako osoba primi dodatne doze nakon cijepljenja primarnom serijom cjepiva, takve doze za docjepljivanje moraju biti upisane u potvrde o cijepljenju kako slijedi:
               
                           —
                        
                        
                           2/1 znači da je osoba docijepljena nakon primarnog cijepljenja cjepivom koje je namijenjeno za cijepljenje jednom dozom, ili da je osoba preboljela bolest i u skladu s protokolom cijepljenja koji država članica primjenjuje za takve osobe primarno cijepljena jednom dozom cjepiva koje je inače namijenjeno za cijepljenje s dvije doze, a nakon toga docijepljena. Nakon toga, doze (X) koje su dane nakon prve doze za docjepljivanje navode se prema formuli (2+X)/(1) > 1 (na primjer 3/1);
                        
                     
                           —
                        
                        
                           3/3 znači da je osoba docijepljena nakon primarne serije cijepljenja s 2 doze. Nakon toga, doze (X) koje su dane nakon prve doze za docjepljivanje navode se prema formuli (3+X)/(3+X) = 1 (na primjer 4/4).
                        
                     Države članice moraju primjenjivati pravila za kodiranje iz ovog odjeljka do 1. veljače 2022.
               Države članice moraju, automatski ili na zahtjev osobe na koju se potvrda odnosi, ponovno izdati potvrde u kojima je docjepljivanje nakon primarnog potpunog cijepljenja cjepivom koje je namijenjeno za cijepljenje jednom dozom kodirano na takav način da se ne može razlikovati od potpunog cijepljenja primarnom serijom cjepiva.
               Za svrhe ovog Priloga upućivanje na „doze za docjepljivanje” trebalo bi tumačiti tako da obuhvaća i dodatne doze koje su dane kako bi se bolje zaštitile osobe koje nemaju dovoljno dobru reakciju imunosnog sustava nakon standardnog potpunog cijepljenja primarnom serijom cjepiva. U pravnom okviru uspostavljenom Uredbom (EU) 2021/953 države članice mogu poduzeti mjere za pomaganje ranjivim skupinama koje bi mogle prioritetno primiti dodatne doze. Na primjer, ako država članica odluči dodatnim dozama cijepiti samo specifične podskupine stanovništva, može odabrati da u skladu sa stavkom 1. člankom 5. Uredbe (EU) 2021/953 umjesto automatski izdaje samo na zahtjev potvrde o cijepljenju na kojima je navedeno da je obavljeno cijepljene takvim dodatnim dozama. Ako se poduzmu takve mjere, države članice dužne su o tim mjerama obavijestiti osobe na koje se te mjere odnose te ih također obavijestiti o tome da se i dalje mogu služiti potvrdom primljenom po završetku standardne primarne serije cijepljenja.”